Okresná prokuratúra Trenčín 
Bernolákova 2, 912 50 Trenčín 1 	

Sp. zn. : 1 Pv 634/12/3309	Trenčín, 10.10.2012
EEČ : 2-28-149-2012

U Z N E S E N I E

Trestná vec:	obvinený XXXXX  
Prečin:	Sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Trenčín
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
v presne nezistenom období na prelome rokov 2011 a 2012, kedy mu jeho známy domnievajúc sa, že obvinený je ešte zamestnancom spol. XXXXX so sídlom XXXXX, XXXXX, priniesol prístroje 1 ks elektrický ručný ventilátor zn. MAKITA zelenej farby a 1 ks veľký elektrický kompresor zn. GIBBONS s tým, aby ich vrátil majiteľovi spol. XXXXX, predmetné veci si aj napriek tomu, že v uvedenej spoločnosti od 30.08.2011 nepracuje, bez privolenia majiteľa spol. XXXXX prisvojil a následne sa ich pokúsil predať za účelom získania finančných prostriedkov, čo sa mu nepodarilo, tak ich schoval vo svojom prechodnom bydlisku v rodinnom dome v XXXXX, kde mu boli príslušníkmi Okresného riaditeľstva PZ, Odbor kriminálnej polície XXXXX zaistené a následne vrátené poškodenému, čím by svojím konaním spôsobil poškodenému XXXXX, nar. XXXXX, trvale bytom XXXXX, XXXXX, majiteľovi spol. XXXXX škodu vo výške 400 Eur.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
14 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
      Uznesením povereného príslušníka Obvodného oddelenia PZ Nemšová sp. zn. ORP-953/NE-TN-2012 dňa 03.07.2012 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX pre prečin zatajenie veci podľa § 236 ods. 1 Trestného zákona na tom skutkovom základe ako je vyššie uvedené.

       Na základe zabezpečených dôkazov bola následne zmenená kvalifikácia skutku na prečin sprenevery podľa § 213 ods. 1 Trestného zákona. 

     V rámci vyšetrovania bol vypočutý obvinený, ktorý sa vo svojej svedeckej výpovedi priznal k zavineniu spáchanej trestnej činnosti, oľutoval ju a vyhlásil, že spáchal skutok, pre ktorý je trestne stíhaný a zároveň obvinený súhlasil s podmienečným zastavením trestného stíhania. 
     Z odpisu registra trestov  je zrejmé, že obvinený bol doposiaľ súdne trestaný, a to v roku 1994, avšak na obvineného sa hľadí akoby nebol súdne trestaný. Zo zabezpečených podkladov vyplýva, že v minulosti nebol priestupkovo riešený. Z miesta bydliska nie je negatívne hodnotený. 

     Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 

a) vyhlási, že spáchal skutok, za ktorý je stíhaný, a nie sú dôvodné pochybnosti o tom, že jeho vyhlásenie bolo vykonané slobodne, vážne a zrozumiteľne, 

b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a

c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

       Podľa § 216 odsek 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

        Ak obvinený v priebehu skúšobnej doby bude viesť riadny život, prokurátor rozhodne, že sa obvinený osvedčil, ak však v skúšobnej dobe podmienečného zastavenia trestného stíhania sa dopustí trestného činu alebo iného protiprávneho konania prokurátor rozhodne, a to aj počas skúšobnej doby, že sa v trestnom stíhaní pokračuje.

         Vzhľadom na to, že v tomto prípade boli splnené všetky zákonné podmienky podmienečného zastavenia trestného stíhania rozhodla som tak, ako je uvedené vo výrokovej časti tohto uznesenia.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Lucia Mládenková
prokurátorka